ตลท.ให้บริการเอกสารอิเล็กฯกันไปรษณีย์ล่ม
ตลท.เล็งให้บริการเอกสารทางอิเล็กทรอนิกส์ หากน้ำท่วมรุนแรงจนไปรษณีย์มีปัญหา
30 ต.ค. 2565

ตลท.เล็งให้บริการเอกสารทางอิเล็กทรอนิกส์ หากน้ำท่วมรุนแรงจนไปรษณีย์มีปัญหา
นายบดินทร์ อูนากูล รองผู้จัดการ สายงานบริการหลังการซื้อขายหลักทรัพย์ ตลาดหลักทรัพย์แห่งประเทศไทย (ตลท.) เปิดเผยว่า ตลท.อาจปรับเปลี่ยนบริการจัดส่งเอกสารสิทธิประโยชน์ของนักลงทุนทางไปรษณีย์มาเป็นให้บริการแบบอิเล็กทรอนิกส์และทางโทรศัพท์แทน ในกรณีที่น้ำท่วมรุนแรงจนระบบไปรษณีย์มีปัญหา 
อย่างไรก็ตาม เชื่อว่าหากสถานการณ์รุนแรงมากขึ้นการทำธุรกรรมจะลดน้อยลง ทำให้การจัดส่งเอกสารลดลงตามไปด้วย
“ตอนนี้การส่งเอกสารทางไปรษณีย์ยังทำได้ แต่นักลงทุนอาจได้รับล่าช้าไปบ้าง ซึ่งคงไม่ส่งผลกระทบ เพราะเอกสารที่ส่งไปส่วนใหญ่เป็นหลักฐานที่ให้นักลงทุนเก็บไว้ ไม่ใช่เอกสารที่จำเป็นต้องใช้เร่งด่วน แต่หากนักลงทุนจำเป็นต้องใช้เอกสารก็สามารถใช้บริการผ่านทางอิเล็กทรอนิกส์และทางโทรศัพท์ได้” นายบดินทร์ กล่าว 
ในภาวะที่น้ำท่วมรุนแรงอยากให้นักลงทุนสมัครใช้บริการ “ทีเอสดี อินเวสเตอร์ พอร์ทัล” ซึ่งเป็นบริการข้อมูลของผู้ถือหุ้นทางอินเทอร์เน็ต โดยบริการดังกล่าวจะแสดงข้อมูลส่วนบุคคลและสิทธิประโยชน์ไว้ทั้งหมด ตลอดจนสามารถค้นหา ตรวจสอบ และพิมพ์เอกสารต่างๆ ที่ต้องการใช้ได้อย่างรวดเร็ว ซึ่งจะเพิ่มความสะดวกให้กับนักลงทุนและไม่ต้องกังวลว่าเอกสารจะสูญหายหรือไม่
“บริการนี้จะรวมเงินปันผลของหุ้นทุกตัวที่นักลงทุนถือไว้ให้ จึงไม่ต้องคำนวณเอง และสามารถนำไปยื่นคำนวณภาษีได้ทันที” นายบดินทร์ กล่าว